Diari Oficial de la Generalitat Valenciana


Sumari del DOGV 6438, del 14-01-2011 (2011/118)

ORDE 46/2010, de 30 de desembre, de la Conselleria d'Agricultura, Pesca i Alimentació, per la qual s'aproven les bases i es convoquen les ajudes RURALTER-Paisatge per a l'exercici 2011.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   6438

Data del DOGV
:   14-01-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/118


Data del document
:   30-12-2010

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda pública

ORDE 46/2010, de 30 de desembre, de la Conselleria d'Agricultura, Pesca i Alimentació, per la qual s'aproven les bases i es convoquen les ajudes RURALTER-Paisatge per a l'exercici 2011. [2011/118]
En l'Orde de 24 d'octubre de 2008, de la Conselleria d'Agricultura, Pesca i Alimentació, per la qual s'aproven les bases de les ajudes RURALTER-Paisatge, es va establir la regulació d'estes ajudes, en el marc de l'estratègia per als territoris rurals valencians, RURALTER, emparada en el hui derogat Reglament (CE) 70/2001, de 12 de gener de 2001, de la Comissió, relatiu a l'aplicació dels articles 87 i 88 del TCE a les ajudes estatals a les xicotetes i mitjanes empreses.
Per Orde de 30 de març de 2009, es modifica l'anterior orde, a este efecte d'adaptar-la a les prescripcions del nou Reglament (CE) 800/2008, de 6 d'agost de 2008, de la Comissió, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat publicat en el DOUE L 214/3, de 9 d'agost de 2008 (reglament general d'exempció per categories), que substituïa l'esmentat Reglament (CE) 70/2001, de 12 de gener de 2001, de la Comissió, relatiu a l'aplicació dels articles 87 i 88 del TCE a les ajudes estatals a les xicotetes i mitjanes empreses.
El progressiu augment de sol·licituds d'estes ajudes, l'experiència adquirida en anys anteriors i la constant adequació dels criteris de concessió de fons públics a les directrius que en matèria de control d'ajudes d'estat i simplificació de càrregues administratives es deriven de l'aplicació del TFUE, determinen la conveniència de simplificar les condicions de subvencionalitat aplicables a estes ajudes, la necessitat d'adequar l'acreditació de determinats extrems a l'acabat de publicar Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic i, finalment, la de recórrer a la figura prevista en l'article 12 de la Llei 38/2003, General de Subvencions, de manera que una entitat col·labore amb l'Administració en la gestió d'estes ajudes.
Així, amb la finalitat de més claredat normativa i coincidint amb la conveniència d'introduir algunes modificacions derivades d'incidències detectades en la gestió de les anteriors convocatòries, resulta necessària l'aprovació d'un nou text normatiu que actualitze i agilitze les bases reguladores de les ajudes RURALTER-Paisatge.
Per tot el que s'ha exposat, i en virtut de les facultats que em conferix l'article 28-e de la Llei 5/1983, de 30 de desembre, del Consell, i l'article 47, punts 3 i 11, del text refós de la Llei d'Hisenda Pública de la Generalitat Valenciana,
ORDENE
Article primer. Objecte
Aprovar les bases que regulen la concessió d'ajudes RURALTER-Paisatge.
Article segon. Territori d'aplicació
1. El territori d'aplicació seran tots els municipis de la Comunitat Valenciana, esmentats en l'annex VII d'estes bases, menors de 40.000 habitants, no costaners i que no estiguen inclosos en la zona geogràfica de programació d'un grup d'acció local RURALTER-Leader. Com a casos especials s'inclouen dins del territori RURALTER-Paisatge les aldees d'Orihuela i els municipis de Requena i Utiel, excloses les seues aldees i pedanies perquè estan integrades en l'espai RURALTER-Leader.
2. D'acord amb el Reglament (CE) 800/2008 i l'autorització de la Comissió N626/2006 pel qual s'aprova el mapa d'ajudes regionals 2007-2013 a què s'acullen estes ajudes, s'exclouen en qualsevol cas les ajudes als municipis de València i Mislata, excepte si la subvenció no pot ser qualificada com ajuda d'estat ja que no es tracta l'operació d'una activitat econòmica de prestació de béns o servicis en el mercat.
3. Dins de la mesura 1 (Ajudes a la Creació i Desenrotllament de Xicotetes i Mitjanes Empreses) també seran subvencionables els projectes que cal executar en municipis RURALTER-Leader promoguts per empreses agroalimentàries.
Article tercer. Finançament de les ajudes
Les ajudes regulades en esta orde seran finançades a càrrec de la línia pressupostària T6164, del programa pressupostari 714.70, de Desenrotllament del Medi Rural, dels pressupostos de la Generalitat per a l'exercici 2011.
Article quart. Bases i convocatòries
1. La concessió de les ajudes es regirà per les bases que figuren en l'annex I d'esta orde.
2. Per a cada exercici, es publicaran en el Diari Oficial de la Comunitat Valenciana les oportunes convocatòries i l'import global de les ajudes que es concediran.
3. Els impresos per a la sol·licitud i pagament de les ajudes seran els inclosos com annex d'esta orde, excepte modificacions en la corresponent resolució de convocatòria d'ajudes.
Article quint. Mesures
Les actuacions subvencionables seran les descrites en els annexos de fitxes de mesura d'esta orde.
Article sext. Delegació
De conformitat amb allò que es disposa en els articles 63 de la Llei del Consell, en relació amb l'article 13 de la Llei de Règim Jurídic de les Administracions Públiques i Procediment Administratiu Comú, i 47.3 del text refós de la Llei d'Hisenda Pública de la Generalitat Valenciana, es delega en el titular de la Secretaria Autonòmica d'Agricultura, Pesca i Alimentació l'atribució de resoldre les ajudes regulades en esta orde.
DISPOSICIÓ TRANSITÒRIA
Única. Convocatòria ajudes RURALTER-Paisatge 2011
1. Es convoquen anticipadament les ajudes RURALTER-Paisatge per a l'exercici 2011, la dotació econòmica de les quals arriba a 27.549.007,00 euros, que s'abonaran a càrrec dels pressupostos de la Generalitat Valenciana per a 2011, en la línia T6164, del programa pressupostari 714.70, de Desenrotllament del Medi Rural. Segons es disposa en l'Orde de 26 de setembre de 1994, de la Conselleria d'Economia i Hisenda (DOCV núm. 2361, de 06.10.1994), sobre tramitació anticipada d'expedients de despeses, la concessió de les ajudes estarà condicionada a l'existència de crèdit adequat i suficient en el pressupost corresponent de cada exercici.
2. Les ajudes que es convoquen tenen caràcter plurianual, d'acord amb l'article 29 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Hisenda Pública de la Generalitat.
3. Amb l'excepció esmentada en l'apartat anterior, la distribució en anualitats de les ajudes convocades és la següent:
2011 2012 2013 2014
1.555.789 5.839.323 6.434.882 3.000.000
4. El termini de presentació de sol·licituds d'ajuda d'esta convocatòria 2011 serà de l'1 al 20 de febrer de 2011.
DISPOSICIÓ DEROGATÒRIA ÚNICA
Queda derogada l'Orde de 30 de desembre de 2009, de la Conselleria d'Agricultura, Pesca i Alimentació, per la qual s'aproven les bases de les ajudes RURALTER-Paisatge.
Així mateix, queden derogades totes les disposicions que del mateix rang o d'un rang inferior s'oposen a açò que es disposa en esta norma.
DISPOSICIONS FINALS
Primera
En tot allò que no està regulat en esta orde s'aplicarà allò que es disposa en el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, així com els preceptes bàsics de la Llei 38/2003, de 17 de novembre, General de Subvencions, i del Reial Decret 887/206, de 21 de juliol, pel qual s'aprova el Reglament de la Llei General de Subvencions, i l'article 28-e de la Llei 12/2007, del Consell.
Segona
Esta orde entrarà en vigor a partir de l'endemà de la publicació en el Diari Oficial de la Comunitat Valenciana.
València, 30 de desembre de 2010
La consellera d'Agricultura, Pesca i Alimentació,
MARITINA HERNÁNDEZ MIÑANA
ANNEX I
Bases del règim d'ajudes RURALTER-Paisatge
Primera. Objecte
1. Establir les bases del règim d'ajudes RURALTER-Paisatge amb número de registre assignat per la Comissió Europea X463/2009.
2. El règim d'ajudes s'acull al Reglament (CE) 800/2008, de 6 d'agost de 2008, de la Comissió, pel qual es declaren determinades categories d'ajuda compatibles amb el mercat comú en aplicació dels articles 87 i 88 del Tractat (reglament general d'exempció per categories), publicat en el DOUE sèrie L, 214, de 09.08.2008 (p. 3-47). Tots els requisits establits en l'esmentat reglament per a les ajudes a la inversió i a l'ocupació a favor de les PIME s'apliquen a este règim d'ajudes, excepte norma més restrictiva inclosa en estes bases.
3. Queden excloses les ajudes als sectors i activitats que són exclosos per l'article 1 de l'esmentat RGEC. També s'exclouen les ajudes a empreses en crisi i a aquelles empreses que estiguen subjectes a una orde de recuperació pendent després d'una decisió prèvia de la Comissió que haja declarat una ajuda il·legal i incompatible amb el mercat comú. Seran objecte de notificació individual a la Comissió les ajudes que superen els llindars establits en l'article 6 del RGEC.
Segona. Entitat col·laboradora
En la gestió d'estes ajudes col·laborarà amb la Conselleria d'Agricultura, Pesca i Alimentació una entitat que, seleccionada d'acord amb allò que s'establix en l'article 16 de la Llei 38/2003, General de Subvencions, tinga els requisits establits en l'article 13 d'esta norma i formalitze l'oportú conveni de col·laboració amb caràcter previ a l'inici de la gestió de les ajudes.
Tercera. Beneficiaris
1. Poden ser beneficiaris de les ajudes a què es fa referència en estes bases els definits per a cada tipus de mesura en els annexos d'esta orde que tinguen un establiment productiu en algun dels municipis inclosos en l'annex VII. Tots els beneficiaris estes ajudes que subvencionen actuacions constitutives d'activitat econòmica, siga quina siga la seua forma jurídica, han de posseir la condició de PIME d'acord amb els apartats següents.
2. Qualsevol referència a la condició de PIME s'entendrà realitzada a la definició de xicoteta o mitjana empresa recollida en l'annex I del Reglament (CE) 800/2008.
3. En els termes esmentats en els apartats anteriors poden accedir a la condició de beneficiari les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat que, fins i tot no tenint personalitat jurídica, puguen dur a terme el projecte que motiva la concessió d'esta subvenció. En este cas s'han de fer constar expressament, tant en la sol·licitud com en la resolució de concessió, els compromisos d'execució assumits per cada membre de l'agrupació, i també l'import de subvenció que s'ha d'aplicar per cada un d'estos, que tindran igualment la consideració de beneficiaris. S'ha de nomenar un representant o apoderat únic de l'agrupació, amb poders suficients per a complir les obligacions que, com a beneficiari, corresponen a l'agrupació. No es pot dissoldre l'agrupació fins que haja transcorregut el termini de prescripció previst en els articles 39 i 65 de la Llei General de Subvencions.
4. Les subvencions a projectes que no tinguen com a objecte una activitat econòmica (en el sentit de producció de béns o prestació de servicis a canvi d'una remuneració) poden ser concedides a entitats de qualsevol grandària.
Quarta. Obligacions generals dels beneficiaris
Els beneficiaris de les ajudes han de:
a) Complir l'objectiu, executar el projecte o realitzar l'activitat que fonamenta la concessió de la subvenció.
b) Justificar el compliment dels requisits i les condicions establits en la normativa aplicable i, si escau, en el corresponent informe tècnic de subvencionalitat, emés per la direcció general.
c) Portar una comptabilitat separada, o bé un codi comptable adequat, per a totes les transaccions relatives a l'operació subvencionada.
d) Sotmetre's a les actuacions de control que cal efectuar, en relació amb l'operació subvencionada, per l'òrgan concedent i per la Intervenció General de la Generalitat, i s'aportarà tota la informació que li siga requerida en l'exercici de les esmentades actuacions. Així mateix, han de mantindre a disposició de les entitats abans esmentades els justificants de despeses i d'ingressos de l'operació fins a 5 anys després de la data en què la Generalitat va realitzar el pagament final. En cas de rebre l'operació fons estatals, sotmetre's als controls de la Intervenció General de l'Estat i del ministeri corresponent.
e) Acreditar no ser deutor de la Hisenda de la Comunitat Valenciana i trobar-se al corrent en el compliment de les seues obligacions tributàries i davant de la Seguretat Social. Estes comprovacions es podran realitzar amb l'autorització prèvia per l'interessat per la direcció general competent en matèria de desenrotllament del medi rural.
f) Acreditar, per mitjà de declaració responsable, la no-concurrència de cap de les circumstàncies previstes en els punts 2 i 3, de l'article 13 de la Llei 38/2003, General de Subvencions.
g) Comunicar a l'òrgan concedent, tan prompte com es sàpia i sempre amb anterioritat a la sol·licitud de pagament de l'ajuda RURALTER, l'obtenció d'altres ajudes públiques per al mateix projecte.
h) Col·locar una placa explicativa de l'existència d'una ajuda RURALTER al projecte, sempre que l'actuació subvencionada done lloc a una inversió el cost total de la qual supere els 50.000 euros. Si es tracta d'una infraestructura el cost total del qual supere els 500.000 euros, s'erigirà en el lloc una tanca publicitària. Les plaques i tanques constaran de la informació següent: el nom del projecte, el logo de la Generalitat, el nom de la Conselleria d'Agricultura, Pesca i Alimentació, i el lema "Projecte subvencionat dins de l'estratègia valenciana per als territoris rurals, RURALTER". Placa i tanca se situaran, de manera visible per al visitant, en l'exterior de l'immoble en què haja tingut lloc l'actuació subvencionada i seran realitzades en un material que garantisca la resistència a la intempèrie, almenys, durant el temps que dure l'obligació de conservar els justificants de despeses i d'ingressos de l'operació.
i) Procedir al reintegrament dels fons percebuts quan corresponga, d'acord amb allò que s'establix en els articles 36, 37 i 40 de la Llei 38/2003, de 17 de novembre, General de Subvencions.
j) Aportar declaració responsable de compliment de la norma sobre integració de persones amb discapacitat o, si escau, l'exempció i, així mateix, declaració de percentatge de treballadors discapacitats sobre plantilla total, tancada a 31 de desembre de l'any anterior al de la presentació de la sol·licitud d'ajudes, d'acord amb allò que es disposa en el Decret 279/2004, del Govern Valencià.
k) Acreditar que no s'han iniciat els treballs en el projecte per al qual se sol·licita una ajuda d'estat. L'acreditació pel sol·licitant de l'ajuda per mitjà de declaració responsable i fotografies podrà ser contrastada en la seua veracitat per mitjà de controls realitzats per l'Administració concedent.
l) Qualsevol altra obligació que legalment corresponga com a beneficiari de subvencions públiques.
Quinta. Obligacions específiques dels beneficiaris
1. Obligació de manteniment de la destinació de la inversió: el beneficiari d'una ajuda a una operació inversora ha de mantindre la destinació els béns i elements constitutius de la inversió subvencionada durant, almenys, 5 anys des de l'últim pagament de l'ajuda sense perjudici d'allò que s'establix en l'annex corresponent per a la mesura quatre. L'obligació incumbix tant al manteniment de l'ús del bé previst en el projecte per al qual es va obtindre l'ajuda com al lloc d'ubicació del bé. Durant eixe temps, els béns subvencionats no poden ser traslladats fora de la Comunitat Valenciana. Si els béns subvencionats canvien de titularitat, el seu successor ha d'accedir formalment a succeir al propietari anterior en este compromís temporal i en tots els compromisos que aquell va assumir amb l'acceptació de la subvenció. En cas d'incompliment, el promotor inicial del projecte o bé el seu successor, si era coneixedor que el bé havia sigut objecte d'una subvenció (amb càrrega de la prova per al promotor inicial) ha de tornar la subvenció percebuda, proporcionalment al termini incomplit, juntament amb els corresponents interessos. El canvi de titularitat dels béns subvencionats només es pot efectuar en els termes que s'establixen en a l'article 31.5 de la LGS.
2. Obligació d'adequació a l'estètica rural tradicional:
a) Quan una operació incloga actuacions exteriors, en terrenys o edificacions, bé siguen obres noves o de remodelació, bé relatives a la instal·lació de mobiliari urbà, estes han de seguir criteris de respecte al paisatge i l'estètica rural tradicional, en formes, materials i colors d'acord amb la legislació estatal, autonòmica i ordenança local, si escau, de vigent aplicació. Segons les característiques de cada tipus d'immoble i del terreny on s'ubique, la intervenció consistirà bé en una actuació directa sobre paviments, fatxades, tancament exterior i revestiment bé en la introducció de vegetació minimitzadora de l'impacte visual d'estos.
3. Obligacions vinculades als procediments de contractació:
a) Quan l'operació subvencionada incloga obres el cost de la qual supere els 30.000 euros o bé servicis, assistències tècniques o subministraments de béns d'equip que superen els 12.000 euros, el beneficiari ha de presentar, en el moment de la justificació de les despeses, almenys, 3 ofertes de diferents proveïdors/contractistes i justificar que l'elecció d'entre estes es va realitzar d'acord amb criteris d'eficiència, i proporcionarà una memòria explicativa quan no recaiga l'adjudicació en la proposta econòmica més avantatjosa. Les tres ofertes s'han d'haver sol·licitat amb caràcter previ a la contracció del compromís per a la prestació del servici o l'entrega del bé. Únicament queden excloses del compliment d'este requisit aquelles entitats locals que liciten l'actuació subvencionada pel procediment obert d'acord amb la Llei 30/2007, de Contractes del Sector Públic.
b) Quan el beneficiari siga una administració local, l'expedient de sol·licitud de pagament de l'ajuda, a més de sol·licitar, almenys, les 3 ofertes indicades en l'apartat a, ha d'incloure un certificat del secretari-interventor de l'ajuntament del fet que el procediment de contractació utilitzat ha respectat la normativa vigent, fent referència a la norma aplicada, el procediment utilitzat, la justificació d'este, les dades relatives a la publicació, si escau, i el número/codi de l'expedient de contractació. L'entitat local compatibilitzarà i aplicarà simultàniament el contingut de la Llei General de Subvencions i la Llei de Contractes del Sector Públic.
Sexta. Actuacions objecte de les ajudes
1. Seran subvencionables les actuacions descrites en les fitxes de mesura incloses com annexos d'esta orde. Segons el tipus d'actuació subvencionable seran aplicables les condicions específiques establides en els articles 12 i 13 del Reglament (CE) 800/2008 esmentat.
2. El cost de la placa informativa o tanca publicitària descrita en la base tercera, apartat h serà subvencionable com part de la inversió del projecte.
3. En aplicació de l'article 12, apartat 1, del RGEC, totes les subvencions aprovades en virtut d'este règim que constituïsquen ajudes a la inversió en activitats econòmiques (açò és, prestació de servicis o béns a canvi d'una retribució) han de consistir en:
- Una inversió en actius materials o immaterials per a la creació d'un nou establiment, l'ampliació d'un establiment que hi ha, la diversificació de la producció d'un establiment en nous productes addicionals o un canvi essencial en el procés general de producció d'un establiment que hi ha.
- L'adquisició d'actius fixos vinculats directament a un establiment, quan este establiment haja tancat, o ho haguera fet si no haguera sigut adquirit, i els actius siguen adquirits per un inversor independent.
4. Els actius immaterials poden ser considerats despeses subvencionables en els termes establits en l'article 12.2 del RGEC. Per a això, han de complir totes les condicions següents:
- S'han d'utilitzar exclusivament en l'empresa beneficiària de l'ajuda. Pel que fa a les ajudes regionals a la inversió, s'utilitzaran exclusivament en l'establiment beneficiari de l'ajuda.
- Es consideraran actius amortitzables.
- S'adquiriran a tercers en condicions de mercat sense que l'adquirent estiga en posició d'exercir control sobre el venedor, o viceversa, d'acord amb l'article 3 del Reglament (CE) 139/2004, del Consell.
- S'han d'incloure en els actius de l'empresa i romandre en l'establiment receptor de l'ajuda durant almenys cinc anys.
5. D'acord amb l'article 30.5 de la Llei 38/2003, General de Subvencions, en el supòsit d'adquisició de béns immobles, s'ha d'aportar certificat de taxador independent degudament acreditat i inscrit en el corresponent registre oficial.
En cas d'adquisició d'un establiment, només es tindran en consideració els costos de compra d'actius a tercers, sempre que la transacció haja tingut lloc en condicions de mercat. Quan l'adquisició es complete amb altres inversions inicials, les despeses corresponents s'afegiran als costos d'adquisició. Els costos relatius a l'adquisició d'actius arrendats, excepte els de terrenys i edificis, només es podran comptabilitzar si l'esmentat arrendament constituïx un arrendament financer que incloga l'obligació d'adquirir l'actiu al terme del contracte d'arrendament.
6. No es consideraran subvencionables aquelles actuacions constitutives d'activitat econòmica el promotor de les quals siga una entitat local i siguen licitades com a contractes de concessió d'obra pública en els termes establits en els articles 223 i següents de la Llei 30/2007, de Contractes del Sector Públic.
Sèptima. Conceptes subvencionables
1. Seran subvencionables les despeses relatives a projectes d'inversió en els termes descrits en l'anterior apartat amb les precisions següents:
a) Únicament seran subvencionables les despeses d'assessorament professional relatives al certificat de taxador independent exigit per la LGS per a la compravenda de béns immobles així com l'informe d'auditor acreditat al qual es fa referència en l'apartat tercer de la base quinze fins a un límit de 6.000 euros.
b) En el supòsit d'ajudes a les PIME seran subvencionables els costos de servicis de consultoria prestats per consultors externs directament relacionats el projecte objecte de l'ajuda. Estos servicis no consistiran en activitats permanents o periòdiques ni estaran relacionats amb les despeses d'explotació normals de l'empresa, com són els servicis rutinaris d'assessoria fiscal, els servicis jurídics periòdics o els de publicitat.
c) Seran subvencionables les despeses relatives a honoraris tècnics, estudis de viabilitat, adquisició de patents o llicències i obtenció de permisos sempre que estes despeses es produïsquen després de la presentació de la sol·licitud de l'ajuda.
d) Si escau, les partides "costos generals" i "benefici industrial" es limitaran al 13% i al 6% respectivament de l'import total del pressupost d'execució material. Tot concepte de despeses, com ara els relatius a seguretat i salut, etc., que siga inclòs en un pressupost o memòria, ha de ser desglossat i concretat en el moment de la justificació.
e) Serà subvencionable l'IVA efectivament suportat i no recuperable per aquelles entitats privades que realitzen exclusivament activitats exemptes d'IVA. En el cas d'entitats locals serà subvencionable l'IVA no recuperable o compensable efectivament suportat, tenint en compte que no està afecte a cap activitat econòmica subjecta o que merite IVA.
2. De manera general i respectant en tot cas el que disposen les fitxes de mesura no podran ser subvencionats els conceptes següents:
a) La compra de material el període d'amortització del qual siga inferior a un any d'acord amb les normes comptables i fiscals aplicables.
b) Els costos d'adquisició de béns d'equip de segona mà.
c) Les despeses corrents, qualssevol altres despeses financeres, així com aquelles d'amortització de béns immobles o béns d'equip.
d) Les reparacions i obres de manteniment. No tenen la consideració de reparacions les operacions realitzades sobre maquinària instal·lada per a ampliar la seua capacitat o millorar les seues prestacions. Tampoc es consideren reparacions les obres de restauració integral d'un bé immoble del patrimoni cultural que no consistisquen en operacions periòdiques de neteja o manteniment.
e) Els conceptes de despeses de caràcter indeterminat, com ara "altres", "diversos" o "imprevistos".
f) L'habitatge (no es consideren com a tal els allotjaments turístics rurals).
g) En l'adquisició de béns i servicis per mitjà de contractes públics: els pagaments efectuats pel contractista a l'Administració en concepte de taxa de direcció d'obra o control de qualitat, qualssevol altres conceptes que suposen ingressos o descomptes que es deriven de l'execució del contracte.
h) Pel que fa a la regla de "no-inici", no seran subvencionables les despeses realitzades amb anterioritat a la sol·licitud d'ajuda. Si el projecte constituïx activitat econòmica tampoc seran subvencionables les "segones fases", és a dir, aquelles realitzades per a la continuació o conclusió de projectes iniciats.
i) No seran subvencionables els projectes inconclusos, açò és, aquells que després del certificat final no siguen susceptibles de l'ús que constituïx l'objectiu del projecte.
3. Les despeses en arrendaments financers (lísing) per a l'adquisició d'actius seran subvencionables durant les anualitats incloses en la resolució de concessió de l'ajuda. No seran subvencionables les despeses que superen el cost de mercat i els costos lligats al contracte d'arrendament financer següents: impostos, marge de l'arrendador, interessos de costos de refinançament, despeses generals o assegurances. Els costos relatius a l'adquisició d'actius arrendats, excepte els de terrenys i edificis, només es podran comptabilitzar si l'esmentat arrendament constituïx un arrendament financer que incloga l'obligació d'adquirir l'actiu al terme del contracte d'arrendament.
4. En cap cas s'admetran els pagaments en metàl·lic.
Octava. Quantia de les ajudes
1. L'ajuda, concedida en règim de concurrència competitiva, es calcularà com un percentatge, sobre la base dels costos d'inversions materials o immaterials o sobre la base de costos de compra, si es tracta d'una adquisició.
2. Quan es tracte de projectes que constituïsquen activitat econòmica, el beneficiari ha d'aportar una contribució financera exempta de qualsevol tipus de suport públic d'almenys un 25% dels costos subvencionables, ja siga per mitjà del recursos propis o per mitjà de finançament extern.
3. En el cas d'adquisició d'un establiment, només es consideraran els costos de compra d'actius a tercers, sempre que la transacció haja tingut lloc en condicions de mercat. Quan l'adquisició es complete amb altres inversions inicials, les despeses corresponents s'afegiran als costos d'adquisició.
4. El percentatge d'ajuda que obtinga el projecte serà el determinat en la resolució aprovatòria de l'ajuda. En cap cas el percentatge d'ajuda pot superar els límits establits en els respectius annexos de fitxa de mesura.
5. L'ajuda queda supeditada en la fase de pagament al percentatge de despeses subvencionades realment executades i pagades pel beneficiari.
Novena. Sol·licitud i documentació
1. Les sol·licituds d'ajuda es dirigiran a la direcció general competent en matèria de desenvolupament del medi rural de la Conselleria d'Agricultura, Pesca i Alimentació.
El termini de presentació de sol·licituds i els imports màxims es determinaran en cada convocatòria.
2. Les sol·licituds s'acompanyaran amb la documentació que es determina en l'annex d'esta orde i es presentaran preferentment als Servicis Centrals d'esta Conselleria, situats al carrer d'Amadeu de Savoia, número 2, 46916 de València, davant dels ajuntaments que hagen subscrit el corresponent conveni per a la recepció de documentació dirigida a la Generalitat, les oficines comarcals de la Conselleria, els seus servicis territorials d'Alacant, Castelló i València, i per qualsevol altre dels mitjans admesos en la legislació vigent (article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú).
3. La presentació de sol·licituds podrà realitzar-se telemàticament i, per a això, s'accedirà al catàleg de servicis públics interactius de la Generalitat accessibles a través de www.tramita.gva.es i se seleccionarà el servici corresponent. Per a poder accedir a este sistema telemàtic, el sol·licitant ha de disposar de firma electrònica avançada, bé amb el certificat reconegut d'entitat (persones jurídiques) o bé amb el certificat reconegut per a ciutadans (persona física), ambdós emesos per l'autoritat de certificació de la Comunitat Valenciana. En el cas de presentar un certificat digital de persona física i que s'actue en representació d'una persona jurídica, s'ha d'inscriure prèviament en el Registre de representacions de caràcter voluntari davant de la Generalitat per a la realització de tràmits per via telemàtica. Si alguns dels documents que cal aportar juntament amb la sol·licitud no poden ser presentats de forma telemàtica, es realitzarà l'entrega d'estos per Registre d'Entrada, dins del termini de presentació establit en l'orde.
Deu. Ordenació i instrucció del procediment i avaluació de les sol·licituds
1. L'òrgan competent per a l'ordenació i instrucció del procediment de concessió de la subvenció és l'Àrea de Desenvolupament del Medi Rural de la Conselleria d'Agricultura, Pesca i Alimentació.
2. L'entitat col·laboradora realitzarà la verificació administrativa dins de la fase de la instrucció del procediment i elevarà els resultats a la Direcció General d'Empreses Agroalimentàries i Desenvolupament del Medi Rural. Si la sol·licitud no té els requisits exigits, es requerirà a l'interessat perquè, en un termini màxim i improrrogable de 10 dies hàbils, esmene la falta o adjunte els documents preceptius, amb indicació que si així no ho fa, se'l considerarà desistit de la seua petició, prèvia resolució en què es declare esta circumstància, amb indicació dels fets produïts i normes aplicables, d'acord amb l'article 23 de la Llei 38/2003, General de Subvencions, i l'article 71 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
3. Rebudes les sol·licituds, l'entitat col·laboradora estudiarà la subvencionalitat de les despeses per a les quals se sol·licita ajuda, segons la normativa europea i nacional ja esmentada, després d'açò emetrà un informe tècnic de subvencionalitat. En la seua elaboració participarà també un funcionari de l'Àrea. Este informe podrà tindre caràcter favorable, desfavorable o favorable condicionat però només es podrà concedir ajuda a projectes que hagen rebut informe de subvencionalitat favorable o favorable condicionat.
El projecte tècnic d'obres s'ha de sotmetre, si escau, a informe de l'Oficina de Supervisió de Projectes o de tècnics designats per la Conselleria en els termes establits en l'article 46.3 del text refós de la Llei d'Hisenda Pública de la Generalitat Valenciana, i en l'article 109 de la Llei 30/2007, de 30 d'octubre, de Contractes del Sector Públic.
Una vegada elaborats, l'entitat col·laboradora traslladarà dels informes de subvencionalitat a la Direcció General d'Empreses Agroalimentàries i Desenvolupament del Medi Rural perquè en prengueu coneixement i trasllat a la comissió de valoració competent per zona.
4. Les sol·licituds relatives a municipis de l'Espai RURALTER-Paisatge seran avaluades per la comissió de valoració territorial corresponent a la zona en què eixe municipi estiga inclòs, d'acord amb l'annex esta orde. Totes les comissions estaran presidides per la persona titular de la direcció general competent en matèria de desenvolupament del medi rural, que comptarà amb vot de qualitat en cas d'empat. Actuarà com a suplent la persona titular de la Subsecretaria. Les comissions de valoració comptaran amb els vocals següents:
- Per a totes les zones: tres funcionaris de la direcció general competent en matèria de desenvolupament del medi rural, un representant de la Conselleria de Medi Ambient, Aigua, Urbanisme i Habitatge, un representant de la Conselleria de Turisme i un representant de la Conselleria d'Indústria, Comerç i Innovació.
- Per a la Zona 1: dos representants de la Diputació de Castelló. Un representant de cada un dels tres GAL RURALTER-Leader de la província de Castelló, que es corresponguen amb membres privats del GAL que tinguen com a part del seu àmbit territorial d'actuació els municipis RURALTER-Paisatge de la zona. Almenys un d'estos representants ha de ser una organització professional agrària.
- Per a la Zona 2: dos representants de la Diputació de València. Dos representants del GAL RURALTER-Leader de la zona 4, que es corresponguen amb membres privats del GAL que tinguen com a part del seu àmbit territorial d'actuació els municipis RURALTER-Paisatge de la zona. Almenys un d'estos representants ha de ser una organització professional agrària.
- Per a la Zona 3: dos representants de la Diputació de València. Dos representants del GAL RURALTER-Leader de la zona 5, que es corresponguen amb membres privats del GAL que tinguen com a part del seu àmbit territorial d'actuació els municipis RURALTER-Paisatge de la zona. Almenys un d'estos representants ha de ser una organització professional agrària.
- Per a la Zona 4: dos representants de la Diputació de València. Dos representants del GAL RURALTER-Leader de la zona 7, que es corresponguen amb membres privats del GAL que tinguen com a part del seu àmbit territorial d'actuació els municipis RURALTER-Paisatge de la zona. Almenys un d'estos representants ha de ser una organització professional agrària.
- Per a la Zona 5: dos representants de la Diputació de València. Dos representants del GAL RURALTER-Leader de la zona 6, que es corresponguen amb membres privats del GAL que tinguen com a part del seu àmbit territorial d'actuació als municipis RURALTER-Paisatge de la zona. Almenys un d'estos representants ha de ser una organització professional agrària.
- Per a la Zona 6: dos representants de la Diputació d'Alacant. Dos representants del GAL RURALTER-Leader de la zona 8, que es corresponguen amb membres privats del GAL que tinguen com a part del seu àmbit territorial d'actuació els municipis RURALTER-Paisatge de la zona. Almenys un d'estos representants ha de ser una organització professional agrària.
- Per a la Zona 7: dos representants de la Diputació d'Alacant. Dos representants del GAL RURALTER-Leader de la zona 8, que es corresponguen amb membres privats del GAL que tinguen com a part del seu àmbit territorial d'actuació els municipis RURALTER-Paisatge de la zona. Almenys un d'estos representants ha de ser una organització professional agrària.
5. Les sol·licituds d'empreses agroalimentàries relatives a municipis de l'Espai RURALTER-Leader seran avaluades per la comissió de valoració territorial vinculada a la zona RURALTER-Leader on estiga inclòs eixe municipi:
- Zones 1, 2 i 3 RURALTER-Leader: comissió de valoració de la Zona 1 RURALTER-Paisatge.
- Zona 4 RURALTER-Leader: comissió de valoració de la Zona 2 RURALTER-Paisatge.
- Zona 5 RURALTER-Leader: comissió de valoració de la Zona 3 RURALTER-Paisatge.
- Zona 6 RURALTER-Leader: comissió de valoració de la Zona 5 RURALTER-Paisatge.
- Zona 7 RURALTER-Leader: comissió de valoració de la Zona 4 RURALTER-Paisatge.
- Zona 8 RURALTER-Leader (excepte Algueña, Benferri, Daya Vieja, Hondón de los Frailes, la Romana i San Isidro): comissió de valoració de la Zona 6 RURALTER-Paisatge.
- Zona 8 RURALTER-Leader (només Algueña, Benferri, Daya Vieja, Hondón de los Frailes, la Romana i San Isidro): comissió de valoració de la Zona 7 RURALTER-Paisatge.
6. Actuarà de secretari en les comissions de valoració el funcionari designat per la persona que exercisca la presidència. Poden assistir a les reunions de la comissió, a invitació de la presidenta i comptant amb veu però sense vot, els alcaldes dels municipis amb més quantitat de sol·licituds d'ajuda presentades en cada convocatòria.
7. La comissió de valoració aplicarà el barem a les sol·licituds que hagen obtingut informe tècnic de subvencionalitat favorable per part de l'àrea competent respecte de RURALTER. Es farà constar en acta la puntuació obtinguda per l'expedient, i es proposarà la concessió d'ajuda a aquells que hagen obtingut la major puntuació, i es tindran en compte les disponibilitats pressupostàries. L'esmentada puntuació es constituïx en motivació de la decisió de la comissió. Constarà també en acta, per a cada expedient, les despeses totals subvencionables, el percentatge d'ajuda que es proposa i l'import d'ajuda resultant.
8. La comissió de valoració formularà, en conseqüència, la pertinent proposta de resolució, que elevarà al titular de la Secretaria Autonòmica d'Agricultura, Pesca i Alimentació. El termini màxim per a l'emissió de la proposta i el seu trasllat a la Secretaria Autonòmica serà de quatre mesos comptats des de la data d'inici del termini de presentació de sol·licituds d'ajuda.
Onze. Criteris de valoració
1. El barem per a la selecció d'operacions és aquell que s'inclou en l'annex a esta orde.
2. D'acord amb allò que s'establix en l'article 6 del Decret 279/2004, de 17 de desembre, del Consell, pel qual es regulen mesures en els procediments de contractació administrativa i de concessió de subvencions per al foment de l'ocupació de persones amb discapacitat, en el cas d'empat de les millors proposicions en la puntuació final obtinguda per les empreses sol·licitants, tindrà preferència en l'adjudicació l'empresa que acredite ocupar més percentatge de treballadors discapacitats o bé es comprometa a contractar un percentatge major de treballadors discapacitats bé durant i per a l'execució de l'actuació bé durant els tres anys següents a la recepció de l'últim pagament de l'ajuda.
Dotze. Resolució de les ajudes
1. Rebuda la proposta de resolució, el titular de la Secretaria Autonòmica d'Agricultura, Pesca i Alimentació emetrà la resolució corresponent, per delegació de la consellera, que és qui té la competència de conformitat amb l'article 47.3. del TRLHP de la Generalitat Valenciana.
2. La resolució de les ajudes serà notificada a l'interessat per l'entitat col·laboradora dins del termini de sis mesos, comptats des de la data d'inici del termini de presentació de sol·licituds d'ajuda, d'acord amb allò que s'establix en l'article 44 de la LRJAP-PAC, així com en l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera i d'Organització de la Generalitat Valenciana. El silenci administratiu tindrà caràcter desestimatori. Les subvencions concedides es publicaran també en el Diari Oficial de la Comunitat Valenciana, amb expressió de la convocatòria, el programa i el crèdit pressupostari a què s'imputen, el beneficiari, la quantitat concedida i la finalitat de la subvenció.
3. En la resolució d'aprovació de sol·licituds s'establirà: l'import de la inversió total subvencionable, la quantia i percentatge de l'ajuda concedida i les anualitats en què es distribuïx l'ajuda (d'acord amb les disponibilitats de crèdit pressupostari per exercici, reflectides en la resolució de convocatòria).
4. Quan l'informe tècnic de subvencionalitat necessite l'aportació de documentació addicional o incloga condicions particulars relatives al compliment de la normativa aplicable, estes seran notificades al beneficiari de l'ajuda juntament amb la resolució de concessió, per a la seua acreditació en el termini de 10 dies hàbils des de la recepció de la notificació. Si el beneficiari incomplix este termini se'l podrà declarar decaigut en el seu dret, de conformitat amb allò que es disposa en l'article 76 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú. En el cas que l'import de la inversió aprovada siga inferior a la declarada en la sol·licitud d'ajuda o no foren aprovats tots els conceptes de despeses, es podrà instar el beneficiari a la reformulació de la seua sol·licitud per a ajustar els compromisos i condicions a la subvenció atorgable.
5. La resolució de concessió posa fi a la via administrativa i contra esta es pot interposar, potestativament, recurs de reposició davant de l'òrgan competent, en el termini d'un mes, comptat des de l'endemà de la notificació, o impugnar-se directament davant de l'orde jurisdiccional per mitjà de la interposició de recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, des de l'endemà de la notificació, de conformitat amb allò que es disposa en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 46.1 de la Llei Reguladora de la Jurisdicció Contenciosa Administrativa.
Tretze. Modificacions del projecte inicial aprovat i reajustament d'anualitats
1. No s'admeten modificacions substancials el projecte inicial aprovat. Es consideren substancials els canvis que afecten el municipi d'actuació, la finalitat última de la subvenció inicialment concedida o aquells que alteren la inversió considerada subvencionable en la resolució de la concessió d'ajuda en més o menys el 40% de l'import del projecte inicial, tal com es definix en la resolució de concessió d'ajuda.
2. Sense perjudici de l'anterior, les modificacions no substancials del projecte inicial requeriran de l'aprovació del titular de la direcció general competent en matèria de desenvolupament del medi rural, amb un informe tècnic previ de subvencionalitat favorable. La sol·licitud ha de tindre entrada almenys 30 dies naturals abans de la finalització del termini per a justificar l'anualitat corresponent.
3. Les sol·licituds de modificació dels imports assignats en la resolució a cada anualitat de pagament només poden ser aprovades, mitjançant una resolució de la direcció general, en el cas que, en el moment en què es produïsca la sol·licitud, hi haja crèdits pressupostaris disponibles (per alliberament de fons abans compromesos en un altre projecte subvencionat) en l'anualitat de la línia RURALTER-Paisatge a la qual se sol·licite traslladar els fons. Este tipus de sol·licituds de modificació han de tindre entrada en la direcció general competent en matèria de desenvolupament del medi rural abans del 15 de juny de l'any corresponent a la primera anualitat l'import de la qual se sol·licite modificar.
Catorze. Concurrència d'ajudes sobre un projecte
1. Un projecte pot gaudir de finançament a càrrec d'esta línia d'ajudes, que no inclou fons europeus, i amb altres línies d'ajuda, tant si l'ajuda concurrent tampoc els inclou com si conté fons FEADER, FEDER, FSE o de qualsevol altre instrument financer comunitari, sempre que la regulació de l'altra línia d'ajudes les declare també compatibles amb altres ajudes.
2. Estes ajudes es poden acumular amb qualsevol altra ajuda exempta en virtut del Reglament (CE) 800/2008, sempre que les esmentades mesures d'ajuda es referisquen a costos subvencionables identificables diferents. No serà possible l'acumulació amb cap altra ajuda exempta en virtut del Reglament (CE) 800/2008 o amb cap ajuda de minimis que tinga les condicions establides en el Reglament (CE) número 1998/2006, ni amb cap finançament comunitari corresponent (parcialment o totalment) als mateixos costos subvencionables, si tal acumulació supera la intensitat més elevada o el major import d'ajuda aplicable a l'esmentada ajuda en virtut del Reglament (CE) 800/2008.
3. El document original justificatiu de les despeses (i. e. factura) que quede finalment en poder del promotor ha d'aparéixer estampillat amb els respectius encunys de les ajudes concurrents, indicatius dels percentatges auxiliats.
4. En cas que en un control es detecte que hi ha una infracció de les normes de concurrència d'ajudes, s'incoarà un expedient de reintegrament de l'ajuda, amb la finalitat de restituir el compliment de la normativa dels règims d'ajuda concurrents. La fase d'instrucció de l'expedient correspondrà a l'Àrea de Desenvolupament del Medi Rural, i correspondrà la seua resolució al titular de la direcció general competent en matèria de desenvolupament del medi rural.
Quinze. Sol·licitud de pagament i justificació de despeses
1. La sol·licitud de pagament de l'ajuda es presentarà pel beneficiari en el formulari inclòs com annex a esta orde de bases, llevat que la resolució de convocatòria preveja un model diferent. La sol·licitud corresponent a cada anualitat tindrà com termini final el 15 de setembre del respectiu any, excepte assenyalament de data diferent en la resolució de convocatòria d'ajudes.
2. El beneficiari podrà sol·licitar una pròrroga dels terminis de justificació establits en esta resolució. La sol·licitud ha de tindre entrada en la Direcció General d'Empreses Agroalimentàries i Desenvolupament del Medi Rural, almenys, un mes abans de la data de justificació establida.
3. La justificació de les despeses es realitzarà per mitjà de compte justificatiu, regulat en l'article 72 del RD 887/2006, pel qual s'aprova el Reglament de la Llei 38/2003, de 17 de novembre, General de Subvencions. L'expedient de sol·licitud de pagament contindrà la documentació següent:
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.
b) Una memòria econòmica justificativa del cost de les activitats realitzades acompanyada dels justificants de despeses i pagament. Els justificants de despeses han de ser factures o documents de valor probatori equivalent:
- Justificació de les despeses. En el cas de beneficiaris privats: una relació classificada (formulari en annex d'esta orde) de les despeses i inversions de l'activitat, amb identificació del creditor i del document, el seu import, la data d'emissió i, si escau, la data de pagament. S'hi adjuntaran les factures originals per a procedir al seu segellament i invalidació. L'estampillat indicarà que han sigut subvencionades per les ajudes RURALTER i el percentatge en què l'import de la factura ha sigut subvencionat. Una vegada realitzat l'estampillat, les còpies compulsades s'integraran en l'expedient i els originals es tornaran al beneficiari.
- Justificació de les despeses. En el cas de beneficiaris entitats locals: certificat del secretari o interventor relatiu a l'aprovació de les despeses i indicatiu del número d'assentament comptable dels corresponents documents "O". S'hi adjuntarà fotocòpia compulsada de les factures, per la qual quede acreditat que el document original ha sigut estampillat o diligenciat pel funcionari competent amb indicació que les despeses han sigut subvencionades per les ajudes RURALTER i el percentatge en què l'import de la factura ha sigut subvencionat.
c) Certificat de taxador independent degudament acreditat i inscrit en el registre oficial corresponent, en el cas d'adquisició de béns immobles.
d) Una relació detallada d'altres ingressos o subvencions que hagen finançat l'activitat subvencionada amb indicació de l'import i la seua procedència o bé declaració jurada de no haver percebut cap altra ajuda, segons model de l'annex.
4. Alternativament, i amb caràcter opcional, la justificació total o parcial de la inversió es podrà fer per mitjà de la presentació del compte justificatiu amb aportació d'informe d'auditor de comptes inscrits com a exercent en el Registre Oficial d'Auditors de Comptes que depén de l'Institut de Comptabilitat i Auditoria de Comptes, a què es fa referència en l'article 74 del Reial Decret 887/2006, pel qual s'aprova el Reglament de la Llei 38/2003, de 17 de novembre, General de Subvencions. L'informe de l'auditor s'ha d'ajustar a allò que es disposa en l'Orde EHA/1434/2007, de 17 de maig, per la qual s'aprova la norma d'actuació dels auditors de comptes en la realització dels treballs de revisió de comptes justificatius de subvencions. S'han de complir les condicions següents:
a) En l'informe que emeta l'auditor es contemplaran tots els aspectes assenyalats a continuació i s'acompanyaran amb un certificat de l'equip auditor amb el contingut següent:
- Comprovació del fet que les inversions declarades com realitzades s'han pagat efectivament, dins del període de temps comprés entre la data de sol·licitud d'ajuda i la data de presentació de la sol·licitud de cobraments.
- En el cas d'adquisicions per mitjà de pagament ajornat, i en el cas de béns adquirits per mitjà d'arrendament financer, comprovació del fet que les quotes incloses en el certificat estan efectivament pagades i que a finalització del termini de vigència els actius són propietat de l'empresa.
- Comprovació del cost de la inversió efectuada verificant que són conceptes capitalitzats.
- Comprovació que l'IVA recuperable o les despeses financeres derivades de les operacions de lísing no han sigut inclosos entre els conceptes d'inversió.
- Comprovació de la relació de les inversions realitzades agrupades per partides i les diferències aparegudes respecte a les inversions previstes inicialment.
- Comprovació del fet que els contractes d'arrendament financer subscrits per a l'adquisició d'actius fixos complixen els requisits exigits en les condicions aprovades en la resolució individual.
b) La no-adequació total del certificat d'auditoria a allò que s'ha especificat s'entendrà com un incompliment de l'obligació de justificar, i pot comportar, si no s'esmena, el decaïment de l'ajuda concedida i el reintegrament de les quantitats percebudes amb els interessos corresponents.
c) El beneficiari ha d'aportar els originals de les factures per al seu estampillat, i còpies de les factures i justificants de pagament a l'efecte de garantir comprovacions ulteriors.
d) S'incorporarà una memòria d'actuacions i una memòria econòmica abreviada, que contindrà un estat representatiu de les despeses incorregudes en la realització de les activitats subvencionades, degudament agrupades i, si escau, les quantitats inicialment pressupostades i les desviacions succeïdes.
5. Per a subvencions concedides per import inferior a 60.000 euros, pot tindre caràcter de document amb validesa jurídica per a la justificació de la subvenció el compte justificatiu regulat en l'article 75 del Reial Decret 887/2006. El compte justificatiu contindrà la informació següent:
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.
b) Una relació classificada de les despeses i inversions de l'activitat, amb identificació del creditor i del document, el seu import, data d'emissió i, si escau, data de pagament.
c) Un detall d'altres ingressos o subvencions que hagen finançat l'activitat subvencionada amb indicació de l'import i la seua procedència. Segons el model d'ajudes concurrents en annex.
d) Si escau, carta de pagament de reintegrament en el supòsit de romanents no aplicats, així com els romanents no aplicats, així com els interessos derivats d'estos.
Des de la Direcció General d'Empreses Agroalimentàries i Desenvolupament del Medi Rural es procedirà, d'acord amb allò que es disposa en l'article 75.3 de l'esmentat reial decret, a la selecció de la mostra que es realitzarà per mitjà de tècniques de mostratge aleatori amb una cobertura mínima del 50% de les despeses justificades.
6. Siga quin siga el mode de justificació triat juntament amb la documentació ja esmentada, s'han d'aportar els formularis inclosos en l'annex degudament emplenats següents:
a) Sol·licitud de pagament, compte justificatiu i llista de justificants de despeses totals segons formularis esmentats en l'annex IX d'estes bases.
b) Declaració responsable del compliment de la normativa aplicable.
c) Model de declaració d'ajudes concurrents novament només en els supòsits en què, en el transcurs de la tramitació d'esta sol·licitud d'ajuda, s'hagen percebut qualssevol altres fons de caràcter públic que recaiguen sobre els mateixos costos subvencionables. En cas contrari, s'aportarà declaració responsable (llevat que ja l'haguera aportada a l'expedient d'ajuda i la situació respecte d'això no haguera variat).
d) En aquells casos en què l'IVA, d'acord amb la base sèptima, siga subvencionable, a més de la documentació que cal aportar amb la sol·licitud d'ajuda en el moment de la justificació, s'ha de realitzar declaració responsable o, si escau, certificat del secretari de l'entitat del fet que l'IVA subvencionat ha sigut suportat realment i efectivament per l'entitat sense possibilitat de recuperació.
e) Els tres pressupostos que, en aplicació de l'article 31.3 de la Llei General de Subvencions, haja d'haver sol·licitat el beneficiari (llevat que ja els haguera aportat en el moment de la sol·licitud d'ajuda i una d'aquelles empreses haguera sigut la finalment contractada).
7. Únicament s'abonarà la totalitat de la subvenció concedida si la inversió del projecte ha sigut justificada íntegrament, en qualsevol altre cas, només s'abonarà la part de la subvenció proporcional als justificants de despeses aportats.
Setze. Incompliment de les obligacions relatives a la justificació
L'incompliment dels terminis previstos en esta orde per a la presentació de l'expedient de sol·licitud de pagament d'una anualitat suposarà la pèrdua de l'import d'ajuda no justificat.
Dèsset. Reintegrament de les quantitats
1. Són causes de reintegrament les previstes en els articles 36 i següents de la Llei 38/2003, de 17 de novembre, General de Subvencions, i la resta de normes concordants.
2. A més, en cas que el beneficiari siga una entitat local, serà causa de reintegrament la no-adequació del procediment de contractació utilitzat per a adquirir el bé subvencionat a la LCSP.
Díhuit. Pèrdua o minoració de l'ajuda
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent i incompatible de subvencions o ajudes atorgades per altres administracions públiques o ens públics o privats, pot donar lloc a la modificació de la resolució de concessió i, si s'esca, a la pèrdua del dret al cobrament total o parcial de la subvenció.
2. Es pot prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.
Dènou. Règim d'infraccions i sancions
El règim sancionador en la matèria regulada en esta orde serà l'establit en el títol IV de la Llei 38/2003, de 17 de novembre, General de Subvencions.
ANNEX II
Barem RURALTER-PAISATGE
El barem que s'aplicarà per a la selecció d'operacions que cal finançar dins de RURALTER-Paisatge constarà dels criteris de priorització següents:
Primer: operacions promogudes per agricultors i ramaders professionals, els seus cònjuges i els seus descendents en primer grau.
Segon: operacions promogudes per agricultors i ramaders que, l'any anterior o posterior a la sol·licitud d'ajuda RURALTER, s'hagen incorporat a un projecte d'explotació en comú o s'hagen acollit a la jubilació anticipada de l'activitat agrícola o ramadera.
Tercer: operacions promogudes per dones.
Quart: operacions promogudes per jóvens (que no hagen complit els 41 anys en el moment de la sol·licitud d'ajuda).
Quint: operacions que es vinculen a la creació de nous llocs de treball (firma del contracte fins a un any després de la realització de la inversió).
Sext: operacions que es vinculen a la creació de nous llocs de treball quan, a més, l'ocupació generada corresponga majoritàriament (més del 50% de l'ocupació creada) a dones.
Sèptim: operacions que es vinculen a la creació de nous llocs de treball quan, a més, l'ocupació generada corresponga majoritàriament (més del 50% de l'ocupació creada) a titulats superiors.
Octau: operacions que es vinculen a la creació de nous llocs de treball quan, a més, l'ocupació generada corresponga majoritàriament (més del 50% de l'ocupació creada) a persones que no hagen complit els 41 anys en el moment de la sol·licitud d'ajuda.
Nové: operacions que incloguen la instal·lació de sistemes d'estalvi d'energia (eficiència energètica) i de sistemes de generació local d'energies renovables que reduïsquen el consum pel promotor d'energia de la xarxa convencional (per exemple: construcció bioclimàtica, sistemes de calefacció/refrigeració geotèrmica, aerogeneradors, plaques solars, calderes de biomassa?).
Deu: operacions que incloguen sistemes de reducció del consum d'aigua de la xarxa (per exemple: recollida d'aigües pluvials, reutilització d'aigua domèstica: circuit d'aigües grises).
Onze: operacions que s'executen en l'àmbit dels espais naturals protegits i en l'àrea d'influència socioeconòmica que es detalla en els PORN de cada espai natural.
Dotze: operacions que incloguen la implantació de tecnologies de la informació i les telecomunicacions (TIC), com ara: sistemes de telecontrol i telemesura, eines automatitzades de gestió empresarial (ERP, CRM, etc.), portals de comerç electrònic o sistemes domòtics. Per a aplicar esta prioritat és necessari que la inversió en TIC realitzada en l'operació subvencionada supere el 25% del total de la inversió subvencionable. La mera adquisició d'ordinadors personals no suposarà el compliment d'esta prioritat.
Tretze: operacions que incloguen inversió en actuacions en l'exterior de les edificacions que hi ha, amb la finalitat d'adequar-les a l'estètica rural tradicional i millorar la seua integració en el paisatge.
Els criteris de priorització 1r i 2n comptaran cada un amb 5 punts en el barem.
Els criteris de priorització 3r i 4t comptaran cada un amb 2 punts en el barem.
Els criteris de priorització 5t, 6t, 7m i 8u comptaran cada un amb un rang de puntuació entre 1 i 3 punts, segons del nombre de llocs de treball nets creats (equivalent de jornada completa):
- 1 punt: creació d'1 a 2 llocs de treball.
- 2 punts: creació de més de 2 i fins a 6 llocs de treball.
- 3 punts: creació de més de 6 llocs de treball.
Els criteris de priorització 9é i 10 comptaran cada un amb un rang de puntuació entre 1 i 5 punts, segons el percentatge de costos suplementaris suportats pel promotor amb relació a una instal·lació tradicional.
El criteri de priorització 11 comptarà amb 6 punts.
Els criteris de priorització 12 i 13 comptaran cada un amb 5 punts.
Una mateixa operació pot acumular punts d'acord amb la concurrència de les diverses prioritats: a més nombre de característiques prioritàries concurrents, més puntuació.
La puntuació màxima a la qual pot arribar un projecte per aplicació dels anteriors 13 criteris de priorització és de 50 punts.
La comissió de valoració assignarà a més a les candidatures presentades fins a 50 punts addicionals d'acord amb:
- L'avaluació de la qualitat general del projecte: fins a 25 punts.
- El grau de coherència amb les polítiques públiques executades per la Conselleria d'Agricultura, Pesca i Alimentació, i per la resta de departaments de la Generalitat: fins a 25 punts.
ANNEX III
Mesura 1: ajuda a la creació i desenvolupament de xicotetes i mitjanes empreses
Tipus d'empreses beneficiàries
Xicotetes i mitjanes empreses de tots els sectors econòmics, exceptuant, de conformitat amb allò que s'establix en el Reglament (CE) núm. 800/2008, els sectors de la pesca i l'aqüicultura, les activitats de producció primària de productes agrícoles i els sectors del carbó, de l'acer, la construcció naval i les fibres sintètiques.
Poden ser promotors les persones jurídiques privades (amb ànim de lucre o sense ànim de lucre) i les persones físiques que desenvolupen la seua activitat empresarial en règim d'autònoms.
Descripció del tipus d'operacions
Se subvencionaran les inversions en actius materials i immaterials necessàries per a:
- La creació d'un establiment nou.
- L'ampliació d'un establiment existent.
- La modernització d'un establiment existent per mitjà d'un canvi radical en el producte/servici o en els procediments de producció.
En el marc de les actuacions i conceptes subvencionables en les bases sexta i sèptima, s'inclouen les inversions en actius fixos per mitjà d'adquisicions d'establiments tancats o les que tinguen lloc amb motiu del traspàs d'una empresa quan, si no fóra per l'adquisició de l'establiment per un altre propietari, este haguera tancat. En concret, tindran prioritat els traspassos amb motiu de la jubilació del primer propietari i l'adquisició per un nou resident acollit als esquemes d'atracció de nova població al medi rural.
No és subvencionable la construcció de naus industrials ni la seua adquisició, excepte en el cas que es tracte d'edificacions les característiques exteriors de les quals tinguen la màxima semblança amb les construccions rurals tradicionals (façanes amb revestiment blanc, que eviten la uniformitat per mitjà d'obertures, lluminàries, decoració amb taulellets tradicionals, tancament exterior de fusta, teulades o voladissos de teula àrab).
A més de complir tots els requisits i característiques anteriors, l'operació s'ha d'incloure en una de les categories següents:
A. L'empresa es dedica a una activitat vinculada a la conservació i la recuperació del paisatge (per exemple: manteniment de camins, murs de pedra seca, forestal, jardineria paisatgística, rehabilitació de construccions tradicionals i del patrimoni rural).
B. L'empresa es dedica a una activitat vinculada la protecció i millora del medi ambient (per exemple: professionals especialitzats en instal·lacions d'energies renovables i d'estalvi energètic i d'aigua, arquitectura bioclimàtica).
C. L'operació té com a objecte una millora substancial del comportament mediambiental de l'empresa: minimització de residus i emissions contaminants, reducció del seu consum energètic i hídric.
D. L'operació està vinculada al trasllat d'instal·lacions d'una empresa des de centres urbans a polígons industrials dels afores quan este trasllat redunde en una millora substancial de la qualitat de vida dels veïns (empreses productores d'emissions, olors, sorolls?) i quan, al mateix temps, l'empresa aprofite el trasllat per a millorar substancialment el seu comportament mediambiental i la seua adequació al paisatge rural.
Intensitat de l'ajuda
- Província d'Alacant: 25% (2011-2013).
- Província de Castelló: 20% (2011-2013).
- Província València: 25% (2011-2013).
ANNEX IV
Mesura 2: turisme rural
Beneficiaris
Poden ser promotors les administracions locals, les persones jurídiques privades (amb ànim de lucre o sense ànim de lucre) i les persones físiques que desenvolupen la seua activitat empresarial en règim d'autònoms.
En els projectes constitutius d'activitat econòmica el beneficiari ha de complir els requisits per a ser considerat xicoteta o mitjana empresa (pime). Queden excloses les ajudes als sectors i activitats exceptuats de l'aplicació del Reglament (CE) 800/2008.
Descripció del tipus d'operacions
Les operacions s'han d'emmarcar en el concepte de turisme rural, d'acord amb la regulació sectorial de la matèria.
Són subvencionables les inversions en actius materials i immaterials necessàries per a:
- La creació d'un establiment nou.
- L'ampliació d'un establiment existent.
- La modernització d'un establiment existent per mitjà d'un canvi radical en el producte/servici o en els procediments de producció.
La destinació d'estes inversions és una de les següents:
1. Projectes d'agroturisme: allotjament dins d'una explotació agrícola o pecuària, participació del turista en les labors de l'explotació, recol·lecció pel turista, venda directa al turista de productes d'esta.
2. Creació d'empreses de servicis turístics complementaris i les dedicades a oferir paquets turístics i adaptació d'empreses ja existents per a la prestació d'estos servicis complementaris a l'allotjament i l'oferta d'estos paquets (per exemple: servici de guies ecoesportius, posada a disposició de material per a turisme actiu, balnearis, spa i relax, ampliació d'allotjaments per a crear sales de reunions, oferiment d'activitats lúdiques per a professionals i empreses, creació de servicis d'oci infantil vinculats a un establiment hostaler).
3. Creació de punts d'informació, senyalització de llocs turístics i centres de recepció turística per als visitants del territori (per exemple: casetes o porxes informatius o punts de trobada, oficines d'informació turística).
4. Creació i modernització d'infraestructures recreatives i ecoesportives en zones naturals (per exemple: àrees recreatives, sendes i passeigs, miradors, zones de descans, paellers, zones d'acampada, circuits esportius).
5. Adequació de circuits eqüestres i per a bicicletes de muntanya. Amb la finalitat d'evitar la seua intrusió en espais naturals, creació de circuits específics per a motocicletes o quads, en els quals el promotor es comprometa a realitzar les operacions de manteniment continu i restauració adequades per a evitar l'erosió i el deteriorament paisatgístic.
6. Creació d'establiments de restauració i d'allotjaments dirigits a turisme d'alta gamma (segons normativa turística: cases rurals de categoria superior i hotels de 5 estreles).
7. Modernització d'establiments ja existents amb una d'estes dos finalitats:
- adaptar-los per a l'accés a minusvàlids.
- adaptar-los per a l'obtenció de certificats de qualitat.
- adaptar-los per a l'obtenció d'una classificació turística de categoria superior.
8. Creació, modernització o ampliació dels servicis oferits per les associacions d'empresaris turístics (d'allotjament i servicis) per mitjà de: creació de centrals de reserva i de llocs web a estes vinculats (condicionat a l'acreditació pel promotor del fet que es compromet i disposa de mitjans per a mantindre i actualitzar la pàgina en els següents 5 anys) i adquisició de programes informàtics de gestió per als associats, sempre que l'esmentada adquisició vaja vinculada a la creació o ampliació d'un establiment o a la diversificació o modernització en els procediments de producció.
Intensitat de l'ajuda
- Província d'Alacant: 25% (2011-2013).
- Província de Castelló: 20% (2011-2013).
- Província València: 25% (2011-2013).
Si es tracta d'actuacions d'interés públic, promogudes per administracions locals o per entitats privades sense ànim de lucre, la destinació de les quals siga la descrita en els guions 3, 4 i 5 de l'apartat "Descripció del tipus d'operacions", que no constituïsquen una activitat econòmica de prestació de béns i servicis en el mercat i, per tant, no puga ser qualificada la subvenció a estes com ajuda d'estat, el percentatge d'ajuda pot arribar fins a un 70%.
ANNEX V
Mesura 3: prestació de servicis bàsics per a l'economia
i la població rural
Tipus de beneficiaris
Poden ser promotors de projectes les administracions locals les
persones jurídiques privades, amb ànim de lucre o sense ànim de lucre, i les persones físiques que desenvolupen la seua activitat empresarial en règim d'autònoms. En el cas de projectes constitutius d'activitat econòmica, la grandària de l'entitat ha de ser la de pime.
Tipus de costos subvencionables
Se subvencionen les inversions en actius materials i immaterials necessàries per a:
- La creació d'un servici nou bàsic per a l'economia o la població rural.
- L'ampliació d'un servici existent.
- La modernització d'un servici existent.
Tipus de servicis subvencionables
1. Seran subvencionables els servicis vinculats a la qualitat de vida de la població rural, com ara els culturals, esportius, i els vinculats a la infància i la joventut. També se subvencionaran els servicis a les empreses i vinculats al desenvolupament econòmic del medi rural que siguen definits de manera d'acord amb la salvaguarda del paisatge rural tradicional. Els servicis definits en la legislació de règim local seran subvencionables, a excepció d'aquells de prestació obligatòria per l'entitat local sol·licitant, excepte pel que respecta al valor afegit que suposa la seua adaptació a més respecte a criteris de protecció i recuperació del paisatge rural tradicional.
2. El compromís de posada en funcionament efectiu del servici de manera immediada a la finalització de l'execució de l'operació auxiliada serà condició imprescindible per a l'elegibilitat del projecte. El bé ha de ser susceptible de l'ús que constituïx l'objecte del projecte en el moment en què es produïsca la última sol·licitud de pagament de la subvenció.
3. En el cas d'actuacions constitutives d'activitat econòmica (i. e. prestació del servici a canvi de remuneració), el promotor ha d'acreditar que la prestació del servici és viable econòmicament.
4. No seran en cap cas subvencionables les inversions vinculades als servicis administratius propis d'una administració local.
Intensitat de l'ajuda
En el cas de projectes que constituïsquen activitat econòmica:
- Província d'Alacant: 25% (2011-2013).
- Província de Castelló: 20% (2011-2013).
- Província València: 25% (2011-2013).
Si es tracta d'actuacions d'interés públic promogudes per administracions locals o per una entitat sense ànim de lucre, que no constituïsquen una activitat econòmica de prestació de servicis en el mercat i, per tant, no puga ser qualificada la subvenció a estes com ajuda d'estat, el percentatge d'ajuda pot arribar al 100%.
ANNEX VI
Mesura 4: patrimoni rural i renovació de pobles
Beneficiaris
Administracions locals i persones jurídiques privades.
Descripció del tipus d'operacions auxiliables
Són subvencionables les operacions següents (la subvenció de les quals no constituïx ajuda d'estat, perquè no es tracta d'activitat econòmica):
1. Actuacions arquitectòniques sobre els nuclis històrics que tinguen com a objecte la conservació o recuperació de l'estil i materials constructius rurals tradicionals (pedra natural, fusta, ferro forjat, teula àrab, taulellets artesans), pavimentació, enllumenat, mobiliari urbà (papereres, bancs, jardineres, marquesines, senyalització), rehabilitació de façanes (públiques o privades) i supressió de cables o conduccions externes. No són subvencionables les actuacions relatives a nova urbanització.
2. Recuperació del paisatge en l'entorn dels nuclis de població: eliminació d'enderrocs, reducció de l'impacte visual d'edificacions per mitjà de la plantació d'arbratge.
3. Habilitació de zones d'aparcament amb impacte visual minimitzat. L'aparcament pot ser tancat (edificació, a nivell o subterrània, d'acord amb l'estètica rural tradicional) o bé obert però amb impacte visual minimitzat per mitjà de plantació d'arbratge en el seu interior i col·locació de tanques vegetals i tanques perimetrals.
4. Restauració, valoració i il·luminació ornamental d'edificis o construccions emblemàtiques: castells, muralles, torres, ponts, neveres, llavadors, aljubs, fonts, molins, creus de terme i capelles, construccions de pedra seca, masies històriques o fortificades, esglésies, ermites, calvaris, cementeris. El projecte ha d'incloure els requisits següents:
a) Siga quina siga la propietat de l'immoble, s'ha de garantire en tot cas pel promotor un nombre mínim de dies i horari d'obertura al públic general, durant almenys 5 anys, de manera que quede assegurada la valoració turística del bé. L'horari i el calendari d'obertura ha de ser objecte d'acord entre el propietari i l'administració autonòmica o local.
b) El promotor ha de presentar un compromís, durant un mínim de 5 anys, de realitzar les actuacions necessàries per al manteniment adequat i el bon estat de conservació del bé restaurat.
c) En el cas de béns privats, el promotor pot optar per la seua cessió a l'administració local o autonòmica, amb l'acord previ amb esta, perquè esta els destine a l'ús públic general un mínim de 5 anys. En este cas, serà esta administració la responsable de mantindre el bé en bon estat de conservació durant l'esmentat període.
No serà subvencionable cap actuació sobre l'edifici seu d'un ajuntament.
Intensitat de l'ajuda
Si es tracta d'actuacions sobre béns privats
- Província d'Alacant: 25% (2011-2013).
- Província de Castelló: 20% (2011-2013).
- Província València: 25% (2011-2013).
Si es tracta d'actuacions no constitutives d'activitat econòmica sobre béns públics o béns privats cedits a l'ús públic durant almenys 5 anys, o bé sobre béns privats amb rellevància paisatgística notable, quan l'actuació siga promoguda per una entitat local o entitat sense ànim de lucre: fins a un 100%.
ANNEX VII
Municipis inclosos en l'Espai RURALTER-Paisatge
a) Municipis inclosos en l'Espai RURALTER-Paisatge
Zona 1
L'Alcora, Betxí, Onda, Segorbe, Vall d'Alba, la Vall d'Uixó, Vilafamés, la Vilavella, Alquerías del Niño Perdido i Sant Joan de Moró.
Zona 2
Alfara del Patriarca, Almàssera, Benaguasil, Benifairó de les Valls, Benisanó, Bétera, Bonrepòs i Mirambell, Burjassot, l'Eliana, Emperador, Faura, Gilet, Godella, Llíria, Marines, Moncada, Museros, Náquera, la Pobla de Vallbona, Rafelbunyol/Rafelbuñol, Rocafort, Serra, Tavernes Blanques, Vilamarxant, Villar del Arzobispo, Vinalesa, San Antonio de Benagéber.
Zona 3
Alaquàs, Albal, Alcàsser, Aldaia, Alfafar, Benetússer, Beniparrell, Buñol, Catarroja, Quart de Poblet, Cheste, Xirivella, Llocnou de la Corona, Manises, Massanassa, Montserrat, Montroy, Paiporta, Picanya, Picassent, Real, Requena (excloses les aldees i pedanies), Riba-roja de Túria, Sedaví, Silla, Turís i Utiel (excloses les aldees i pedanies).
Zona 4
Albalat de la Ribera, Alberic, l'Alcúdia, Algemesí, Alginet, Almussafes, Benifaió, Benimodo, Carcaixent, Carlet, Corbera, Favara, Guadassuar, Manuel, Massalavés, Polinyà de Xúquer, la Pobla Llarga, Rafelguaraf, Riola, Sollana, Villanueva de Castellón i Benicull de Xúquer.
Zona 5
Agullent, Albaida, l'Alcúdia de Crespins, Almoines, Anna, Aielo de Malferit, Beniarjó, Benigánim, Benirredrà, Canals, Càrcer, Castelló de Rugat, Quatretonda, la Font d'En Carròs, Genovés, Xàtiva, Xeresa, la Llosa de Ranes, Montaverner, Navarrés, l'Olleria, Ontinyent, Palma de Gandía, la Pobla del Duc, Real de Gandía, Vallada i Villalonga.
Zona 6
Agost, Banyeres de Mariola, Beniarbeig, Busot, Callosa d'En Sarrià, Cocentaina, Finestrat, Gata de Gorgos, Ibi, Xaló, Monòver/Monóvar, Mutxamel, Muro de Alcoy, la Nucia, Ondara, Onil, Orba, Pedreguer, Pego, Petrer, el Pinós/Pinoso, Polop, Sant Joan d'Alacant, Sax, Tibi, el Verger, Villena i els Poblets.
Zona 7
Albatera, Algorfa, Almoradí, Aspe, Benejúzar, Benijófar, Bigastro, Callosa de Segura, Catral, Cox, Crevillent, Daya Nueva, Dolores, Formentera del Segura, Granja de Rocamora, el Fondó de les Neus/Hondón de las Nieves, Jacarilla, Monforte del Cid, Novelda, Orihuela (només aldees), Rafal, Redován, Rojales, San Fulgencio, San Miguel de Salinas i Los Montesinos.
ANNEX VIII
1. DOCUMENTACIÓ QUE CAL PRESENTAR EN EL MOMENT DE LA SOL·LICITUD
A) DOCUMENTACIÓ OBLIGATÒRIA PER A QUALSEVOL SOL·LICITANT
- Instància de la sol·licitud d'ajuda degudament emplenada (annex IX).
- Còpia compulsada del CIF de l'entitat sol·licitant, si escau.
- En cas de representació legal del sol·licitant, còpia compulsada de poders actualitzats que acrediten la seua representació o document equivalent segons les prescripcions legals.
- Manteniment de tercers, segons model de l'annex IX degudament emplenat amb les dades del promotor, dades de l'entitat financera (important IBAN) i firma del representant, tot això degudament segellat per les entitats corresponents.
- Declaració responsable del fet que l'entitat sol·licitant no està sotmesa a les prohibicions establides en els apartats 2 i 3 de l'article 13 de la Llei 38/2003, de 17 de novembre, General de Subvencions.
- Declaració d'ajudes concurrents. Annex IX.
- Foment d'ocupació de persones amb discapacitat. Annex IX.
- Declaració responsable de la condició de PIME (només per a actuacions productives) Annex IX.
- En cas que l'IVA puga resultar subvencionable d'acord amb la base sèptima recollida en l'annex I d'esta orde, s'ha d'aportar:
- Per a entitats privades, certificat expedit per l'AEAT del fet que l'entitat sol·licitant només realitza operacions declarades exemptes.
- Per a entitats públiques, certificat del secretari de l'ajuntament en què s'indique que l'actuació que cal subvencionar constituïx un servici prestat per l'entitat local sense contraprestació o un servici prestat per mitjà de contraprestació de naturalesa tributària.
- En cas que l'entitat no compte amb personal soci o treballador que haja d'estar donat d'alta en el règim general de la SS o en l'especial que, si escau, corresponga, l'entitat sol·licitant presentarà, necessàriament, declaració referida a este extrem degudament subscrita pel seu representant legal.
- Declaració subscrita pel representant legal de l'entitat amb referència a la data de la sol·licitud de trobar-se al corrent en el compliment de les obligacions registrals o d'una altra índole que s'imposen a l'entitat sol·licitant per la legislació específica d'aplicació d'esta (excepte entitats locals).
A.1) PERSONA FÍSICA a més:
- Còpia de l'alta en el règim especial de treballadors autònoms, si escau.
- Si escau, model de declaració censal d'alta en l'IAE i declaració responsable de no haver-se donat de baixa.
- Còpia compulsada de la inscripció en el registre públic, si escau, preceptiu per a l'activitat empresarial (per exemple: Registre d'Establiments Turístics).
A.2) COOPERATIVES, ASSOCIACIONS I FUNDACIONS a més:
- Còpia compulsada de l'acta de constitució i, si escau, estatuts vigents adaptats a la Llei Orgànica 1/2002, de 22 de març, Reguladora del Dret d'Associació, o a la Llei 50/2002, de 26 de desembre, de Fundacions, si escau, amb el número d'inscripció en el registre corresponent.
- Certificat sobre els òrgans de govern i representació de l'associació en vigor, així com del fet que l'òrgan competent segons la seua norma de constitució ha acordat la sol·licitud d'esta ajuda
- Si escau, declaració censal d'alta en l'Impost d'Activitats Econòmiques i declaració responsable del representant legal del fet que l'entitat no s'ha donat de baixa.
- Si escau, còpia compulsada de la inscripció en el registre públic, si escau, preceptiu per a l'activitat empresarial (per exemple: Registre d'Establiments Turístics).
A.3) SOCIETATS MERCANTILS a més:
- Còpia compulsada de l'escriptura actualitzada de constitució, número d'inscripció en el registre mercantil.
- Certificat acreditatiu del fet que l'òrgan competent segons la seua norma de constitució ha acordat la sol·licitud d'esta ajuda.
- Declaració censal d'alta en l'Impost d'Activitats Econòmiques i declaració responsable del representant legal del fet que l'entitat no s'ha donat de baixa.
- Còpia compulsada de la inscripció en el registre públic, si escau, preceptiu per a l'activitat empresarial (per exemple: Registre d'Establiments Turístics).
A.4) AGRUPACIONS SENSE PERSONALITAT JURÍDICA a més:
- Fotocòpia del DNI del promotor i, si escau, el projecte d'estatuts (s'ha de presentar la documentació completa de l'entitat ja constituïda sempre abans del primer certificat per a pagament de l'ajuda, si escau, concedida).
- En el cas de comunitats de béns, societats civils i en general agrupacions de persones físiques o jurídiques sense personalitat, còpia compulsada del contracte subscrit en el qual consten com a mínim: els compromisos d'execució assumits per cada membre de l'agrupació, així com l'import de subvenció que cal aplicar per cada un d'estos, que tindran igualment la consideració de beneficiaris, designació d'un representant o apoderat únic de l'agrupació, amb poders suficients per a complir les obligacions que, com a beneficiari, corresponen a l'agrupació.
A.5) ENTITATS LOCALS a més:
- Certificat del secretari sobre nomenament de l'alcalde/president, així com de l'acord plenari o del decret d'alcaldia (cal ratificar pel Ple de l'Ajuntament), pel qual s'acorda sol·licitar l'ajuda o certificat del secretari de l'acord de la junta directiva de la mancomunitat sobre l'esmentada sol·licitud.
B) DOCUMENTACIÓ RELATIVA A L'ACTUACIÓ:
- Formulari de barem de l'annex II, arreplegat en l'annex IX.
- Resum de dades bàsiques del projecte (annex IX). Este document serà suficient per a aquelles actuacions subvencionables que no incloguen obra i el cost total d'inversió que cal executar de les quals no supere els 60.000 euros.
- Resum de les inversions previstes per partides pressupostàries (annex IX).
- En aquelles actuacions subvencionables que incloguen obra, siga el promotor una entitat pública o privada, s'ha de presentar, amb caràcter previ al pagament de la primera anualitat, projecte amb el contingut i l'estructura exigits en la normativa de contractació pública vigent (art. 107.1 LCSP i 127 del Reglament 1098/2001, que el desenvolupa).
- Si el projecte no es troba ultimat en el moment de la presentació de la sol·licitud i en tot cas per als projectes de quantia superior a 60.000 euros es presentarà a més, memòria descriptiva valorada firmada pel sol·licitant i, en el cas d'obres, pel tècnic competent. Si escau, la memòria ha de presentar una estructura i contingut coherent amb el projecte d'obres. En tot cas, ha de constar en la memòria que s'ha tingut en compte qualsevol altra normativa horitzontal o sectorial que s'aplique i que es respectarà l'estètica rural tradicional.
En el cas de nous allotjaments turístics, la memòria inclourà una justificació de com el projecte s'adapta als requisits per a ser classificat com «de categoria superior» per la Conselleria de Turisme (dimensions estances, equipament...).
- Estudi de viabilitat socioeconòmica del projecte.
- Factures proforma que justifiquen els imports del pressupost. En el cas de despeses de mobiliari/equipament, o bé de servicis/assistències tècniques superiors a 12,000- o en el cas d'obra civil el cost de la qual supere els 30,000?, aportar pressupost de 3 proveïdors/contractistes diferents.
- Acreditació de la propietat de l'immoble vinculat al projecte (per mitjà de presentació de còpia compulsada de l'escriptura notarial) o de la capacitat legal d'ús i gaudi d'este (per mitjà de: còpia compulsada de contracte de lloguer amb duració mínima de 5 anys, per a projectes d'adquisició de mobiliari o d'obra menor o de contracte de lloguer, inscrit en el registre de la propietat, amb duració mínima de 10 anys, per a projectes d'obra major, o bé còpia compulsada de document públic de cessió gratuïta del bé pels mateixos terminis).
- En cas que el projecte del particular incloga obra; fotografia de l'immoble (terreny o edifici) on es projecte realitzar la inversió. En el cas d'edificis ja existents, fotografies de cada una de les seues fatxades. Croquis d'obra, mesuraments i quan l'operació incloga actuacions sobre l'exterior d'una edificació existent, plànol de la fatxada projectada.
- En cas que el projecte de l'entitat local incloga obres: 1r) Certificat del secretari de l'ajuntament del fet que l'immoble on es realitzarà la inversió no alberga oficines municipals, equip de la policia local, magatzem municipal, pàrquing de vehicles municipals i semblants. 2a) Compromís de l'alcalde que no els albergarà en els pròxims 5 anys, i es declara sabedor del fet que, si en eixe termini els alberga, l'ajuda hauria de ser reintegrada. I 3r) Compromís de l'alcaldia del fet que, en els pròxims 5 anys al pagament de l'ajuda, en l'immoble objecte d'ajuda no s'albergaran activitats productives (bar, quiosc, etc.). Este compromís només és preceptiu per a projectes "no productius", que aspiren a una subvenció del 100%. 4t) Certificat del secretari o informe del tècnic competent en què s'acredite que a la presentació de la sol·licitud, el sòl té els requisits necessaris per a poder executar l'actuació sol·licitada, de conformitat amb la classificació del sòl i el planejament vigent. 5t) Informe del tècnic municipal competent sobre el programa d'actuació del projecte. Quan es tracte de projectes plurianuals, s'acompanyarà amb un programa d'inversions i un calendari d'execució per anualitats, fins a un màxim de tres.
- Projectes de la mesura "servicis bàsics": certificat del secretari de l'entitat local o declaració responsable del president de l'associació respecte al fet que el projecte relatiu a un servici és "no productiu", açò és, no constituïx una activitat econòmica, que incloga: 1r) Justificació respecte al fet que, en els pròxims 5 anys, els ingressos, si escau, percebuts mai seran superiors a les despeses. 2n) Justificació que l'entitat té capacitat financera per a mantindre el servici obert en els pròxims 5 anys. I 3r) Constància que no hi ha cap empresa privada que preste el mateix servici en el municipi i amb la qual poguera incórrer en competència deslleial.
- Projectes de la mesura "renovació i desenvolupament de pobles": siga quina siga la propietat de l'immoble, s'ha d'aportar, en tot cas pel promotor, un horari i calendari amb el nombre mínim de dies i horari d'obertura al públic general, durant almenys 5 o 7 anys, segons siga procedent d'acord amb allò que es disposa en la fitxa de mesura (annex VI). L'horari i calendari d'obertura ha de ser objecte d'acord entre el propietari i l'Administració. El promotor també ha de presentar un pla de conservació, a un mínim de 5 anys, que descriga i comprometa la realització de les actuacions necessàries per al manteniment adequat i en bon estat de conservació del bé restaurat. El pla ha de ser objecte d'acord entre el propietari i l'Administració. En el cas de béns privats (inclosos eclesiàstics no destinats al culte) el promotor pot optar per la seua cessió a l'administració local, amb l'acord previ amb esta, perquè esta els destine a l'ús públic general per un mínim de 5 o 7 anys segons siga procedent. En este cas, serà esta administració la responsable de mantindre el bé en bon estat de conservació durant l'esmentat període.
C. DOCUMENTACIÓ QUE CAL PRESENTAR EN EL MOMENT DE LA SOL·LICITUD RELATIVA A MÈRITS QUE AL·LEGUE EL SOL·LICITANT (els mèrits no acreditats documentalment no seran computats)
- Acreditació de la condició d'agricultor/a o ramader/a professional: s'ha d'aportar la declaració de la renda corresponent de l'últim exercici, l'informe de vida laboral i els 3 últims butlletins de cotització a la Seguretat Social.
- Acreditació d'haver-se incorporat a un projecte d'explotació en comú, l'any anterior a la sol·licitud d'ajuda: còpia compulsada de la resolució d'adjudicació de la Conselleria d'Agricultura, Pesca i Alimentació.
- Acreditació d'haver-se acollit a la jubilació anticipada de l'activitat agrària, l'any anterior o posterior a la sol·licitud d'ajuda: còpia compulsada de la resolució d'adjudicació de la Conselleria d'Agricultura, Pesca i Alimentació.
- Declaració responsable sobre els llocs de treball que crearà gràcies a la inversió proposada i sobre el tipus de treballadors que contractarà.
- Documentació acreditativa dels mèrits al·legats pel sol·licitant segons els criteris de selecció nové a tretze inclosos en els barems territorials (annex II.B i annex IX de l'orde de bases).
- Informe del tècnic competent relatiu al compliment dels mèrits nové a tretze de l'annex II de l'orde de bases.
2. DOCUMENTACIÓ ADDICIONAL A PRESENTAR UNA VEGADA NOTIFICADA L'AJUDA
1. Projecte realitzat pel tècnic competent i visat pel col·legi corresponent, en el cas de requerir-ho el tipus de l'actuació d'acord amb la normativa vigent i que no haja sigut presentat amb la sol·licitud d'ajuda.
2. Fotocòpia compulsada de la llicència municipal d'obres i/o d'obertura, llicència ambiental municipal per al desenvolupament de l'activitat, permisos o inscripcions necessaris, o bé acreditació d'haver-se sol·licitat.
3. Informe/justificació del tècnic competent (o del secretari de l'ajuntament, per a estos promotors) sobre l'adequació al compliment de la normativa mediambiental (autorització ambiental integrada, estudi d'integració paisatgística, avaluació d'impacte ambiental?), sol·licitud de declaració d'interés comunitari (com condició prèvia al pagament de l'ajuda s'exigirà la tinença del DIC).
4. Informe favorable de l'organisme competent en matèria de conques hidrogràfiques, en cas que així siga preceptiu pel que fa a l'objecte de l'actuació.
5. Actuacions relacionades amb edificis emblemàtics com ara castells, ermites, esglésies, etc.
- Certificat del tècnic competent sobre el grau d'afectació de l'actuació prevista.
- Autorització de la Conselleria de Cultura de la Generalitat Valenciana per a l'actuació prevista, si s'escau.
6. Acreditació sobre la inclusió de l'edifici en qualsevol figura de protecció del patrimoni local, autonòmica (patrimoni cultural valencià) o estatal. En cas contrari, declaració responsable sobre la inexistència d'esta. En el cas d'estar afectada per alguna figura de protecció del patrimoni, s'aportarà l'autorització de l'administració pública competent per a l'execució del projecte d'acord amb la legislació vigent.
7. Actuacions relacionades amb la implantació de servici WI-FI: autorització de la Comissió Nacional del Mercat de Telecomunicacions, que acredite que el servici durant 5 anys no genera ingressos per a l'entitat. En cas que de l'autorització de la CNMT es desprenga que el servici s'ha d'autofinançar abans de cinc anys (per exemple: publicitat...), l'actuació es considerarà productiva, i es reduirà la intensitat de l'ajuda.
8. Per a projectes d'entitats locals a més:
- Certificat del secretari o interventor de l'existència de consignació pressupostària, es citarà la corresponent partida i exercici pressupostari.
- En cas de requerir-ho el tipus d'actuació, projecte realitzat pel tècnic municipal competent que actue en qualitat de tal.
9. Declaració responsable subscrita pel tècnic projectista i/o director d'obra, en cas de presentació de projecte sense visat perquè este no és obligatori d'acord amb el Reial Decret 1000/2010, de 5 d'agost.
ANNEX IX
FORMULARIS DE DOCUMENTACIÓ -PDF (models sol·licitud, justificació pagament, etc.)